Yengil avtomobil ehtiyot qismlarini bojxonadan yashirincha olib o‘tish rejasi ish bermadi

Qoraqalpog‘iston Respublikasi bojxona boshqarmasi «Daut-ota» chegara bojxona postiga qo‘shni mamlakatdan kirib kelgan fuqaro J.J. boshqaruvidagi «DAF» rusumli yuk avtotransport vositasi postdagi inspeksion ko‘rik majmuasi yordamida bojxona nazoratidan o‘tkazildi.
Natijada, mazkur avtotransport vositasiga tegishli yo‘l yuk hujjatlarida ko‘rsatilmagan, avtotransport vositasiga xufyona yashirilgan, umumiy qiymati 75,6 million so‘mlik jami 779 dona yengil avtotransport vositasi ehtiyot qismlari mavjudligi aniqlandi.

Yana bir holatda, ushbu postga qo‘shni mamlakatdan kirib kelgan fuqaro R.J. boshqaruvidagi «DAF» rusumli yuk avtotransport vositasi o‘rnatilgan tartibda bojxona ko‘rigidan o‘tkazildi.
Natijada, avtotransport vositasida bojxona xodimining og‘zaki so‘rovida aytilmagan, yo‘lovchi bojxona deklaratsiyasida ko‘rsatilmagan, umumiy qiymati 7,6 million so‘mlik 153 konvalutada jami 3825 dona «Konkor» nomli dori vositalari borligi aniqlandi.

Bu holatlar yuzasidan bojxona organlari tomonidan surishtiruv harakatlari olib borilmoqda.